32004R0322
L 058/3
JURNALUL OFÍCIAL AL UNIUNII EUROPENE
REGULAMENTUL (CE) NR. 322/2004 AL COMISIEI
din 23 februarie 2004
de modificare a Regulamentului (CE) nr. 1291/2000 de stabilire a normelor comune de aplicare a regimului de certificate de import și export și de certificate de fixare în avans pentru produsele agricole
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 1766/92 al Consiliului din 30 iunie 1992 privind organizarea comună a pieței cerealelor (1), în special articolul 9 alineatul (2), articolul 12 alineatul (4) și articolul 13 alineatul (11), precum și dispozițiile corespunzătoare din alte regulamente de organizare comună a pieței în sectorul produselor agricole,
întrucât:
(1)
Articolul 1 din Regulamentul (CE) nr. 1291/2000 al Comisiei (2) stabilește domeniul de aplicare a regulamentului, indicând regulamentele în care se prevăd certificatele cărora li se aplică dispozițiile regulamentului menționat. Regulamentul (CE) nr. 670/2003 al Consiliului din 8 aprilie 2003 de stabilire a măsurilor specifice privind piața alcoolului etilic de origine agricolă (3) a prevăzut certificate de import și de export pentru alcoolul etilic de origine agricolă. Prin urmare, trebuie precizat că dispozițiile Regulamentului (CE) nr. 1291/2000 se aplică în egală măsură certificatelor prevăzute de Regulamentul (CE) nr. 670/2003.
(2)
Printre regulamentele enumerate la articolul 1 din Regulamentul (CE) nr. 1291/2000 se numără și regulamente abrogate și înlocuite cu alte regulamente. Din motive de claritate, trebuie, prin urmare, actualizat articolul 1 din Regulamentul (CE) nr. 1291/2000.
(3)
Valorile de minimis prevăzute la articolul 15 alineatul (3) și la articolul 35 alineatul (2) paragraful al patrulea din Regulamentul (CE) nr. 1291/2000 pentru constituirea și reținerea garanției pentru certificate se stabilesc la 60 euro. Ținând seama de costurile administrative de constituire și reținere a garanției, valorile respective trebuie majorate.
(4)
Articolul 45 din Regulamentul (CE) nr. 1291/2000 prevede că, în cazul în care, în cadrul regimului „de returnare”, reimportarea produselor este urmată de un export de produse echivalente incluse la aceeași subpoziție din Nomenclatura Combinată, garanția aferentă certificatului utilizat la exportarea produselor care au fost reimportate este eliberată la cererea celor interesați, cu condiția îndeplinirii anumitor condiții. Una din aceste condiții este obligația operatorului de a exporta produsele echivalente de la un punct vamal din statul membru de reimportare și care a fost desemnat de respectivul stat membru. Acest fapt implică costuri suplimentare pentru operatori în cazul în care produsele echivalente care urmează să fie exportate se află într-un alt stat membru decât statul membru de reimportare. Prin urmare, obligația respectivă trebuie eliminată.
(5)
Trebuie actualizată anexa III la Regulamentul (CE) nr. 1291/2000, în care se stabilesc nivelurile cantitative de produse agricole maxime până la care nu se poate prezenta nici un certificat de import, de export sau de fixare în avans în aplicarea articolului 5 alineatul (1) liniuța a patra din respectivul regulament.
(6)
Regulamentul (CE) nr. 2336/2003 al Comisiei din 30 decembrie 2003 de stabilire a unor norme de aplicare a Regulamentului (CE) nr. 670/2003 al Consiliului de stabilire a măsurilor specifice privind piața alcoolului etilic de origine agricolă (4) a condiționat, de la 27 ianuarie 2004, importurile de produse din alcool etilic de origine agricolă de prezentarea unui certificat de import. Prin urmare, trebuie stabilite, cu aplicare de la respectiva dată, niveluri cantitative maxime până la care nu se poate prezenta nici un certificat în conformitate cu articolul 5 alineatul (1) liniuța a patra din Regulamentul (CE) nr. 1291/2000.
(7)
Regulamentul (CE) nr. 1291/2000 trebuie modificat în consecință.
(8)
Măsurile prevăzute de prezentul regulament sunt în conformitate cu avizele tuturor comitetelor de gestionare relevante,
ADOPTĂ PREZENTUL REGULAMENT:
Articolul 1
Regulamentul (CE) nr. 1291/2000 se modifică după cum urmează:
1.
Articolul 1 se înlocuiește cu următorul text:
„Articolul 1
Prezentul regulament stabilește, fără a aduce atingere dispozițiilor derogatorii prevăzute de reglementarea comunitară specifică privind anumite produse, normele comune de aplicare a regimului certificatelor de import, de export și de fixare în avans, denumite în continuare «certificate», instituit sau prevăzut de:
-
articolul 2 din Regulamentul nr. 136/66/CEE al Consiliului (5) (grăsimi);
-
articolul 8 din Regulamentul (CEE) nr. 234/68 al Consiliului (6) (plante vii și floricultură);
-
articolul 4 din Regulamentul (CEE) nr. 2358/71 al Consiliului (7) (semințe);
-
articolul 8 din Regulamentul (CEE) nr. 2759/75 al Consiliului (8) (carne de porc);
-
articolul 3 din Regulamentul (CEE) nr. 2771/75 al Consiliului (9) (ouă);
-
articolul 3 din Regulamentul (CEE) nr. 2777/75 al Consiliului (10) (carne de pasăre);
-
articolul 2 din Regulamentul (CEE) nr. 2783/75 al Consiliului (11) (ovalbumină și lactalbumină);
-
articolul 9 din Regulamentul (CEE) nr. 1766/92 (cereale);
-
articolul 17 din Regulamentul (CEE) nr. 404/93 al Consiliului (12) (banane);
-
articolul 9 din Regulamentul (CE) nr. 3072/95 al Consiliului (13) (orez);
-
articolul 31 din Regulamentul (CE) nr. 2200/96 al Consiliului (14) (fructe și legume);
-
articolul 11 din Regulamentul (CE) nr. 2201/96 al Consiliului (15) (produse transformate din fructe și legume);
-
articolul 29 din Regulamentul (CE) nr. 1254/1999 al Consiliului (16) (carne de vită și mânzat);
-
articolul 26 din Regulamentul (CE) nr. 1255/1999 al Consiliului (17) (lapte și produse lactate);
-
articolul 59 din Regulamentul (CE) nr. 1493/1999 al Consiliului (18) (vinuri);
-
articolul 6 din Regulamentul (CE) nr. 1520/2000 al Comisiei (19) (produse agricole exportate sub formă de bunuri care nu sunt incluse în anexa I la tratat);
-
articolul 22 din Regulamentul (CE) nr. 1260/2001 al Consiliului (20) (zahăr, izoglucoză și sirop de inulină);
-
articolul 13 din Regulamentul (CE) nr. 2529/2001 al Consiliului (21) (carne de oaie și de capră);
-
articolul 4 din Regulamentul (CE) nr. 670/2003 al Consiliului (22) (alcool).
2.
La articolul 15 alineatul (3), cuvintele „60 euro” se înlocuiesc cu cuvintele „100 euro”.
3.
La articolul 35 alineatul (2) paragraful al patrulea, cuvintele „60 euro” se înlocuiesc cu cuvintele „100 euro”.
4.
La articolul 45 alineatul (2) litera (a), se elimină liniuța a doua.
5.
La articolul 45 alineatul (2) litera (b) liniuța a doua, se adaugă următorul paragraf: „Exportatorul trebuie să furnizeze biroului vamal de export informațiile necesare privind caracteristicile produsului și destinația acestuia”.
6.
Anexa III se înlocuiește cu textul inclus în anexa la prezentul regulament.
Articolul 2
Prezentul regulament intră în vigoare în a șaptea zi de la data publicării în Jurnalul Oficial al Uniunii Europene.
Articolul 1 punctul 3 se aplică certificatelor a căror durată de valabilitate nu a expirat la data intrării în vigoare a prezentului regulament.
Articolul 1 punctele 4 și 5 se aplică exporturilor de produse echivalente pentru care documentele vamale au fost acceptate de la data intrării în vigoare a prezentului regulament.
În ceea ce privește punctul N din anexa III „Sectorul alcoolului”, articolul 1 punctul 6 se aplică de la 27 ianuarie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 23 februarie 2004.